- PRIOPĆENJE ZA MEDIJE

Poreč, 18. 2. 2025.

**Trasom Parenzane održana biciklistička i trail utrka sa startom u Poreču i ciljem u Portorožu**

Poreč je proteklog vikenda bio polazište za veliki sportski događaj – **Parenzana Ultra Trail** i **Parenzana Gravel Race**. Ove utrke, koje prate trasu nekadašnje željezničke pruge Parenzana, okupile su više od 800 sudionika iz petnaestak zemalja. Natjecatelji su uživali u nezaboravnom iskustvu vožnje i trčanja kroz predivne istarske krajolike, od Poreča do Portoroža.

**Parenzana Ultra Trail** započeo je u subotu, 15. veljače 2025., s početkom u 6:00 sati sa Trga slobode u Poreču. Utrka je nudila nekoliko opcija, a najduža dionica bila je 88 kilometara, dok su se kraće staze, od 50 km i 30 km, također pokazale vrlo popularnima.

**Parenzana Gravel Race**, koji se održao u nedjelju, 16. veljače, okupio je bicikliste u kategorijama Gravel, MTB i E-MTB, koji su startali u 11:00 sati s Trga slobode. Sudionici su imali mogućnost odabrati rutu od 88 km, 50 km ili 30 km, a svi su ciljali u Portorož (Soline), gdje su bili dočekani s entuzijazmom i aplauzima, ističe **Nino Cokan** iz organizacije ovog događanja.

Ove godine, utrke su ponovno potvrdile status Poreča kao vrhunske outdoor destinacije, koja ne samo da promovira sport i zdrav način života, već također povezuje grad s okolnim destinacijama. Službenom otvorenju prisustvovali su porečki gradonačelnik **Loris Peršurić** i direktor Turističke zajednice grada Poreča **Nenad Velenik**.

Treće izdanje ovih događanja donijelo je rekordni broj sudionika, a svi su bili oduševljeni povoljnim vremenskim uvjetima, zagrijavanjem na startu u Poreču i toplim dočekom na cilju u Portorožu. Utrke su se održale većinom izvan prometnica, što je omogućilo natjecateljima da uživaju u prirodnim ljepotama, ali i u očuvanoj kulturnoj baštini ovog kraja.

Organizator je udruga Športno društvo Portorož uz brojne sponzore i pokrovitelje, među kojima i Grad Poreč i Turistička zajednica grada Poreča.

Molimo Vas da priopćenje objavite u Vašem mediju.

TURISTIČKA ZAJEDNICA GRADA POREČA